**En fortællingsrejse gennem den farverige orient**

**Bliv ført med gennem historier om halshugninger, forbandelser og skinnende guldtænder. Teatret Zeppelin genopsætter sin anmelderroste familieforestilling 1001 Nat.**

Fra lørdag den 28. januar og frem til den 21. marts 2017 kan man opleve Teatret Zeppelin i farverige orientalske klæder. Familieforestillingen 1001 Nat indhyller den smukke teatersal i Valdemarsgade i mørk magi og østlig stemning. Forestillingen indeholder fem historier med hver deres særlige udtryk og spillestil. Rammefortællingen handler om den snu og modige Sheherezade. Hun har fået nok af, at den desillusionerede sultan endeløst halshugger uskyldige, unge kvinder. Så for at sætte en stopper for dét, gifter hun sig med ham og fortæller ham hver nat en historie, der får ham til at glemme sin blodrus.

1001 Nat er en samling eventyr fra østen under den islamiske guldalder. Sheherezade er den kvindelige helt, der kæmper for sit eget og sine medsøstres liv med fortællingens kunst som sit våben. Teatret Zeppelin har med kunstnerisk leder og oversætter Mie Brandt og instruktør Henriette Holm Pathare skabt en dynamisk forestilling hvor fortællingerne fletter sig ind i hinanden. To nye skuespillere og en håndfuld nye effekter er kommet til siden sidste opsætning for præcis tre år siden.

**Hvad en fremmed kultur kan lære os**

I en tid, hvor det ofte kan se ud som om, at der kæmpes en kulturkamp mellem Islam og Vesten, er det mere relevant end nogensinde at spørge, om den fremmede kulturskat kan bidrage med noget positivt i vores egen kultur. 1001 Nat er en oplevelse for sanserne. Den litterære klassiker vidner om en patriarkalsk kultur, hvor fattige er underkastet de rige, og social status er altafgørende. Men i 1001 Nat er det kvinderne, der er de stærke, og dem der har modet til at skabe forandringerne til en bedre verden. De udvalgte historier i teateropsætningen ender med fornuftige løsninger og skæbnebestemte slutninger, hvor tanken er, at publikum skal efterlades med gode overvejelser og smil. 1001 Nat er et klasseeksempel på, at ’den gode fortælling’ er universel og kan samle på tværs af kulturelle skel. Grådighed, jalousi, kærlighed, egoisme, erotik, overtro, magt og livsvilje er temaer, der til evig tid kan samle mennesker i alle kulturer.

**Fakta**

**Spillested:** Teatret Zeppelin, Valdemarsgade 15, København V.

**Spilleperiode:** 28. jan. – 21 mar. 2017.

**Aldersgrænse:** Fra minimum 7 år.

**Billetter:** [www.zeppelin.dk](http://www.zeppelin.dk) / tlf. 33 22 04 78 / [billet@zeppelin.dk](mailto:billet@zeppelin.dk)

**Manuskript:** Dominic Cooke **Instruktion:** Henriette Holm Pathare **Scenografi:** Johan Kølkær

**Lysdesign:** Michael Breiner **Lyddesign:** Jonas Jørgensen **Medvirkende:** Linda Elvira, Samy Andersen, Torben Vadstrup, Mie Brandt, Dan Loffredo.

Forestillingen er støttet økonomisk af Beckett Fonden, A.P. Møller Fonden og BUPL.